  Наталья Тетерина Москваысь Вормонлэн музеез Удмуртиын улӥсьёсты Курск ожмаськонлэсь геройёссэ нимын-нимын тодэ вайыны ӵектэ. «Территория Победы» федерал ӵектос улсын ортчись «Курск ожмаськонлэсь геройёссэ тодэ ваём» интернет-акцие вань мылкыд карисьёс итӥськыны быгато. Со сярысь Вормонлэн музеезлэн пресс-службаез ивортэ. Кызьы шуэмын ивортонын, ужрадэ пыриськисьёс мерлыко вотэсбамъёсазы Курс вӧзын ожмаськемъёс сярысь тодэтъёсты но соослэсь туспуктэмъёссэс шараяны кулэ. Текстазы одно ик #КурскаяБитва_75, #ГероиКурскойБитвы, #ТерриторияПобеды хештегъёс пыртоно. Пусъемын, 23-тӥ гудырикошконозь кыстӥськись акцие Россиысь пӧртэм улосвылъёсысь музейёс пырисько. Соос пӧлын Белгород, Вологда, Киров, Новгород улосвылъёс, Башкортостан, Марий Эл, Татарстан элькунъёс но мукетыз. ВАТСАН Курск ожмаськон – Быдӟым Атыкай ожлэн одӥгез бадӟымез нюръяськонэз. Со 1943-тӥ арын 5-тӥ пӧсьтолэзьысен 23-тӥ гудырикошконозь Орёл но Белгород вискын 300 иськемъем интывылын ортчиз. Ожмаськонын вормон совето армилы ожлэсь ӧрзэ асьмея карыны луонлык сётӥз. Тодэ вайытом, «Территория Победы» федерал ӵектос 2017-тӥ арысен быдэстӥське. Со борды Удмуртиысь Кузебай Герд нимо йӧскалык музей но итӥськиз. Тулыспалэ отын Сталинград ожын вормонлы 75 ар тырмонлы сӥзем «Великие сражения эпохи» адӟытон усьтӥськиз, отын ик Курск котырын ожмаськон но возьматэмын. Со сяна, 8-тӥ пӧсьтолэзе, Семьялэн, яратонлэн но осконлыклэн нуналаз, «Ромашка Победы» ужрад ортчиз. Тегъёс: Удмуртия Мерлык БыдӟымАтыкайож ож  